חולדה גורביץ

חולדה גורביץ (2 בינואר 1926 – 16 בינואר 2024) הייתה פעילה חברתית ישראלית, מתנדבת שכונתה "המלאך בלבן" או "אם הפצועים" על עזרתה לנכי צה"ל ובני משפחותיהם, פצועים בבתי החולים ומשפחות שכולות; כלת פרס ישראל על מפעל חיים – תרומה מיוחדת לחברה ולמדינה לשנת תשע"א (2011).

ביוגרפיה
גורביץ נולדה בעתלית לדב וחנה הופמן, ממקימי "חברת המלח בארץ-ישראל". היא הייתה נכדתם של גבריאל וטובה שפירא, ממייסדי המושבה עתלית.

גורביץ הייתה חברת ארגון ההגנה ועם הקמתו של צה"ל, שירתה בחיל הים והייתה מארבע הבנות הראשונות בחיל.

בסמוך לשחרורה מהצבא, החלה להתנדב בוועד למען החייל, ובשנים שלאחר מכן עסקה בארגון פעילויות עבור חיילים. כן הדריכה ילדי עולים במעברות ובוואדי סאליב, הייתה פעילה בסיוע לדרוזים ובאגודת ידידות ישראל - צרפת.

במשך שנים הייתה חברה בתנועת החרות. בשנת 1959 היא יצאה בהתקפה חריפה נגד אבא חושי, בטענה שהפעיל אלימות כדי להשתיק ביקורת. בהמשך, כיהנה כחברת מועצת העיר חיפה.

לאחר מלחמת יום הכיפורים בחרה להתפטר מעבודתה ולהקדיש את זמנה לפעילות התנדבותית למען חיילים ונפגעי פעולות איבה. מאז, הייתה מגיעה מדי יום לבתי החלמה ובתי חולים לעיסוק בפעילות זו, לבושה בלבן, שם הייתה עורכת מסיבות ופעילויות לעידוד והעלאת המורל לנפגעים. בעיקר הייתה פעילה במרכז הרפואי רמב"ם ובבית ההבראה הצבאי הסמוך.

גורביץ הייתה פעילה בעיר מגוריה חיפה בארגונים שונים. על כך הוענקו לה אות "יקירת העיר חיפה" ואותות הוקרה נוספים.

הייתה ממייסדות עמותת "ארגון נשי חרות בישראל", המפעילה 23 מעונות יום ברחבי הארץ.
ממוזער|250px|חולדה גורביץ, "אם הפצועים", מבקרת את הלוחמים הפצועים ממלחמת לבנון השנייה (יושבים מימין:) עשהאל לובוצקי וגדעון גולדנברג, בבית החולים רמב"ם, נובמבר 2006
עד 2007 הייתה חברת הנהלה, במשך 18 שנה, במרכז היהודי-ערבי "בית הגפן", ועד למותה המשיכה בפעילותה כחברת מועצה במוסד זה.

הקימה עם בעלה, עו"ד בן-עמי גורביץ (שנפטר בשנת 1965), אגודות ידידות עם מדינות שונות בעולם. ביניהן, "המרחב", לעמים הלא-ערבים במזרח התיכון, ו"אגודת ידידות ישראל-צרפת". עשייתה בתחום זה נגעה גם בעידוד תיירות לארץ.

ב-2020 נחנכה טיילת על שמה בחוף בת גלים בחיפה.

גורביץ נפטרה ב-16 בינואר 2024 בגיל 98, והובאה לקבורה בבית הקברות חוף הכרמל.

פרסים והוקרה
 תשל"ז (1976) – "אות הנשיא למתנדב" בתחום הביטחון, על פעילותה למען חיילים פצועים, נכי צה"ל ומשפחות שכולות
 1987 – מגן שר העבודה והרווחה, למתנדבת מצטיינת
 1993 – פרס ועד הכרמל, על פעילות מופתית רבת שנים לשיפור החיים והסביבה
 1993 – עיטור יקירת העיר חיפה, על דבקות במשימותיה ואהבת ארץ ישראל
 1999 – מגן שר הבריאות, על התנדבות ומסירות מופתית ועל אהבת האדם והזולת
 2000 – אות הוקרה ע"ש מנחם בגין על מפעל חייה לטיפול בפצועי צה"ל ובנכי צה"ל
 2006 – פרס ראש אט"ל (אגף הטכנולוגיה והלוגיסטיקה בצה"ל) על מפעל חיים
 תשע"א (2011) – פרס ישראל על מפעל חיים
 2020 – טיילת חדשה, הסמוכה לבית החולים רמב"ם בשכונת בת גלים נקראה על שמה

לקריאה נוספת
 שי חורב, הערך "חולדה גורביץ", לקסיקון החיפאים – אישים ודמויות בחיפה, דוכיפת הוצאה לאור; חיפה, 2018; עמ' 107

קישורים חיצוניים







הערות שוליים

קטגוריה:פעילות חברתיות ישראליות
קטגוריה:פעילים חברתיים ישראלים
קטגוריה:חברות מועצת העיר חיפה
קטגוריה:יקירות חיפה
קטגוריה:מעוטרי אות הנשיא להתנדבות
קטגוריה:זוכות פרס ישראל על תרומה מיוחדת לחברה ולמדינה
קטגוריה:זוכי פרס ישראל על תרומה מיוחדת לחברה ולמדינה
קטגוריה:נשות היישוב ילידות הארץ
קטגוריה:אנשי היישוב ילידי הארץ
קטגוריה:לוחמות ההגנה
קטגוריה:לוחמי ההגנה
קטגוריה:עתלית: אישים
קטגוריה:אישים הקבורים בבית הקברות חוף הכרמל
קטגוריה:זוכי פרס מפעל חיים
קטגוריה:ישראליות שנולדו ב-1926
קטגוריה:ישראלים שנולדו ב-1926
קטגוריה:ישראליות שנפטרו ב-2024
קטגוריה:ישראלים שנפטרו ב-2024